Да оцелееш през зимата
     Едно лято бях в село Русокастро на гости при леля. Нейната къща  не е чак толкова голяма, но е много хубава. Дворът е широк, чист, подреден.   До оградата са се свили  три бели  котенца,  а край нас подскачаше малко пухкаво кученце. Отзад са  козичките, агънцата и кокошките.  Пред къщата плочките са пометени,  бели.  Леля много обича  цветята. Има най-различни видове -рози, мушкати , дъвки , патета …Бели, червени, оранжеви…Има и дръвчета- ябълки, сливи, кайсии, круши.

      Под един орех има маса и пейки. Ние бяхме седнали там . Бяхме направили салата от пресни домати и краставици, а яденето вреше на котлона вкъщи. На един огън наблизо се варяха компоти от череши.

      Спускаше  се лятната нощ и се чуваха звънчетата на кравите,  които се прибираха от полето. Камбаната на селото звънеше. Беше много хубаво. Казахме на леля, че тук хората си имат всичко, но  тя  отвърна, че така е само  през лятото. Зимата не е лесно.  После леля ни разказа какво се е случило миналата година.

        През миналата зима било много страшно. Накрая на селото живеели ромски семейства. Техните къщи били малки, бедни .Те нямали нито достатъчно дърва , нито пари да си купят. Децата трябвало да ходят на училище, но един ден имало толкова сняг,че достигал над коленете . Те нямали нито хубави обувки, нито палта, нито топли дрехи. Било страшна зимна буря. Пътищата били заледени и студът бил голям. Половината деца не ходели на училище . Един ден една от учителките тръгнала по къщите, за да вика децата. Тя отишла при  ромските семейства  и видяла, че те нямали достатъчно средства, за да изкарат цялата зима. Видяла , че гладуват и не могат да се стоплят. На другата сутрин учителката отишла при кмета и му разказала за семействата. Кметът се чудел как да помогне на тези хора. Пари нямало. Не можели да ги оставят и така. Тогава решил да се организират в село хората. Един човек, който имал магазин, дал боб, леща, брашно. И други хора дали кой каквото може. Леля дала картофи и лук. А една жена от селото, която била вдовица и живеела съвсем сама, предложила да готви. Набързо към кметството пригодили една стаичка за кухня.

          Ромските семейства обаче били големи и пръснати в доста къщички. Нямало как да се топлят всички. Затова ги събрали в две по-големи къщи. Подредили им вътре. Принесли легла , завивки . Няколко души  от селото дали дърва от своите. Събрали и дрехи за възрастните и за децата. Подарили им и обувки, ботуши от своите внуци и деца. Така тези семейства преживели тежките месеци, докато отминала зимата. Децата им можели да ходят на училище. Те били облечени и не гладували.. Имали си всичко най-важно.
           Леля ни разказа тази история и замълча. А аз и моето семейство, докато вечеряхме, си мислихме как наистина е по-лесно , когато хората си  помагат . Това добро, което са направили в  селото, направо трябва да го пишат по вестниците! 
            Вече беше станало съвсем тъмно. Само лампата на двора светеше. В тишината се чуваха щурците.
Божидара Тодорова Михайлова

V а клас

СОУ „ Христо Ботев”

Гр. Камено

